
ZAPISNIK
19. SEDNICE ODBORA ZA ODBRANU I UNUTRAŠNjE POSLOVE, 
ODRŽANE 15. DECEMBRA 2025. GODINE

	
Sednica je počela u 11,00 časova.

Sednici je, u skladu sa članom 70. stav 1. alineja prva Poslovnika Narodne skupštine, predsedavao mr Milovan Drecun, predsednik Odbora.

Sednici su prisustvovali članovi Odbora: Darko Jovanović, prof. dr Marko Milenković, Tomislav Janković, Jasmina Obradović, Biljana Pantić Pilja, Zdravko Ponoš i Bogdan Radovanović. 

Sednici su prisustvovali zamenici članova Odbora: Aleksandar Mirković, zamenik prisutnog člana mr Milovana Drecuna, Radoslav Milojičić, zamenik odsutnog člana prof. dr Zorana Dragišića, Uglješa Marković, zamenik odsutnog člana dr Dušana Bajatovića i Aleksandar Đukić, zamenik odsutnog člana Dragana M Markovića. 

Sednici nisu prisustvovali članovi Odbora:  Marija Jevđić, Aleksandar  Pavić, prof. dr Mitar Kovač, Đorđo Đorđić, Miroslav Aleksić i dr Miloš Jovanović.

Sednici su, pored Ivice Dačića, potpredsednika Vlade i ministra unutrašnjih poslova, prisustvovali i Vladan Zagrađanin, državni sekretar u Ministarstvu unutrašnjih poslova, Slobodan Nedeljković, savetnik ministra - šef Kabineta ministra, Dijana Vukomanović, savetnica ministra, Veljko Odalović, v.d. sekretara Ministarstva, Dragana Jakšić, pomoćnik sekretara Ministarstva, general policije Dragan Vasiljević, direktor policije, Vladan Radosavljević, pomoćnik direktora policije, Ivica Ivković, načelnik Uprave policije, Nemanja Đuran, zamenik načelnika Uprave kriminalističke policije, Slaviša Lakićević, načelnik Uprave saobraćajne policije, Dejan Bojović, zamenik načelnika Policijske uprave za grad Beograd, Boban Stevanović, zamenik načelnika Sektora za vanredne situacije i Ivan Baras, pomoćnik načelnika Sektora za vanredne situacije u ministarstvu unutrašnjih poslova.
	

	Odbor je, na predlog predsednika, većinom glasova utvrdio sledeći


D n e v n i  r e d:

1. Razmatranje Informacije o radu Ministarstva unutrašnjih poslova u periodu od jula do septembra 2025. godine (05 Broj: 02-941/25-4, od 28. oktobra 2025. godine);
1. Razmatranje Predloga zakona o potvrđivanju Sporazuma između Vlade Republike Srbije i Vlade Rumunije o saradnji u oblasti prevencije, ograničavanja i ublažavanja posledica katastrofa, koji je podnela Vlada (05 Broj: 011-2343/25, od 20. novembra 2025. godine).

	Predsednik Odbora je, na osnovu člana 82, a shodno članu 92. st 2. i 4. i članu 157. stav 2. Poslovnika Narodne skupštine, podneo predlog da Odbor obavi zajednički jedinstveni pretres o tačkama 1. i 2. predloženog dnevnog reda, što je Odbor većinom glasova prihvatio.                               
	Predsednik Odbora je na početku dao reč Ivici Dačiću, potpredsedniku Vlade i ministru unutrašnjih poslova, koji je upoznao članove Odbora sa Informacijom o radu ministarstva u periodu od jula do septembra 2025. godine i istovremeno se ukratko osvrnuo na razloge za potpisivanje sporazuma sa Rumunijom. Što se tiče najvažnijih statističkih podataka iz Informacije ministar je istakao da je ukupni kriminal bio manji za oko 5%, da su rasvetljena sva teška ubistva, da je broj prijavljenih krivičnih dela nasilja u porodici manji za 13,3%, kao i da je očuvan stabilan javni red i mir i pored povećanog broja spontanih i neprijavljenih javnih okupljanja. Dodao je da je u predmetnom periodu registrovano 10.470 neprijavljenih javnih okupljanja prilikom kojih su u 2.665 slučajeva blokirane saobraćajnice, te da je kao posledica ovih okupljanja evidentirano značajnije povećanje krivičnih dela protiv državnih organa i to za 76,5%.  Ministar Dačić je podsetio prisutne da su u domenu policije i drugi javni skupovi, a ne samo oni protestnog karaktera. Što se tiče početka nove školske godine i zaštite učenika, prosečno su na dnevnom nivou svakoga dana u školama angažovana 1.423 policijska službenika, što je prema njegovim rečima veliko opterećenje za ministarstvo unutrašnjih poslova. Ministar Dačić se u daljem izlaganju osvrnuo i na aktivnosti oko izrade nacrta novog zakona o unutrašnjim poslovima i pozvao članove Odbora da se aktivno uključe u ovaj proces izrazivši spremnost da se u MUP-u u najskorije vreme organizuje sastanak na kome bi se članovi Odbora upoznali sa novim rešenjima u nacrtu zakona i gde bi mogli da daju svoje sugestije i primedbe na ista. Povodom, kako je ocenio, pojedinih dezinformacija u medijima, istakao je da se policija brine o bezbednosti sudija i tužilaca. Konkretno, osam nosilaca pravosudnih funkcija, tužilaca i sudija, ima obezbeđenje MUP-a, ne računajući ostale državne organe koji u tome učestvuju, uključujući tu i BIA i vojne bezbednosne organe. Posebno je naglasio da nije tačno da je opalo interesovanje za obučavanje za policijski poziv, potkrepivši to podatkom da je raspisan konkurs za prijem 900 novih polaznika i da se za isti prijavilo 1.400 kandidata.	 
U diskusiji su učestvovali: Bogdan Radovanović, Radoslav Milojičić, Zdravko Ponoš, Biljana Pantić Pilja, Milovan Drecun, Marko Milenković, Aleksandar Mirković, Uglješa Marković, Darko Jovanović i Ivica Dačić
Nakon diskusije pristupilo se izjašnjavanju o tačkama dnevnog reda. 
Odbor je, na predlog predsednika, većinom glasova (9 „za“,  nije glasao jedan), odlučio da prihvati Informaciju o radu Ministarstva unutrašnjih poslova u periodu od jula do septembra 2025. godine.
           Odbor je, na predlog predsednika, većinom glasova (9 „za“, nije glasao jedan), odlučio da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Rumunije o saradnji u oblasti prevencije, ograničavnja i ublažavanja posledica katastrofa.

           Za izvestioca Odbora na sednici Narodne skupštine određen je narodni poslanik Milovan Drecun, predsednik Odbora.

***

Sednica je završena u 13,20 časova.

Sastavni deo ovog zapisnika čini obrađeni tonski snimak sednice Odbora.



      SEKRETAR ODBORA		                 		      PREDSEDNIK ODBORA
		      

 Vesna Matić Vukašinović			                    mr Milovan Drecun
